Flere steder i landet kan de se frem til længe ventet regn - men ifølge DMI kan nordjyderne gå tørskoede gennem weekenden.

Tørken har i den grad fat i Danmark. Flere og flere kommuner begynder at indføre afbrændingsforbud, og flere borgerforeninger overvejer den kommende Sankt Hans bålfejring. Også flere landmænd spejder langt efter tegn på regn. Men nu ser det ud til, at regnen er på vej, ifølge DMI. De varsler hvert fald regn i weekenden flere steder i landet. Men ikke i Nordjylland. - Prognosen indikerer ikke, at Nordjylland er den region, hvor der vil falde mest regn. Faktisk er jeg ret sikker på, de fleste nordjyder kommer til at gå gennem weekenden tørskoede, siger vagthavende ved DMI Anja Bergholdt. Først i næste uge Hvis Nordjylland får regn i weekenden, vil det være meget små lokale byger, forklarer Anja Bergholdt. - Vi skal ind i næste uge, før nordjyderne får regn af betydning. Måske først natten til onsdag, før alle vil kunne mærke det, siger hun.